|  |  |  |
| --- | --- | --- |
| Coat_of_arms_of_Moldova.svg | | |
|  |  |  |
| **REPUBLICA MOLDOVA** |  |
| **COMISIA NAȚIONALĂ a PIEȚEI FINANCIARE** |  |

Proiect

**HOTĂRÂRE**

**\_\_\_\_\_\_\_\_\_\_ 2025 Nr. \_\_\_\_\_\_**

*Cu privire la aprobarea cuantumului maxim al taxelor*

*pentru serviciile prestate de către societatea de registru*

În temeiul art. 101 alin. (4) din Legea nr. 171/2012 privind piața de capital (Monitorul Oficial al Republicii Moldova, 2012, nr. 193 – 197, art. 665), pct. 7 sbp. 10) din Regulamentul privind ţinerea registrului acționarilor de către societățile de registru (Hotărârea Comisiei Naţionale a Pieței Financiare nr. 42/2/2024; Monitorul Oficial al Republicii Moldova, 2024, nr. 459 – 461, art. 869),

**Comisia Naţională a Pieţei Financiare HOTĂRĂŞTE:**

1. Se aprobă cuantumul maxim al taxelor pentru serviciile prestate de către societatea de registru, conform anexei.
2. Societățile de registru, în termen de 2 luni de la data intrării în vigoare a prezentei Hotărâri, vor aduce mărimea preţurilor pentru serviciile prestate, precum şi plăţile percepute potrivit pct. 5.1. și pct. 5.3. – 5.5. din Contractul-tip de ţinere a registrului acționarilor (anexa nr. 1 la Regulamentul privind ţinerea registrului acționarilor de către societățile de registru, aprobat prin Hotărârea Comisiei Naţionale a Pieţei Financiare nr. 42/2/2024) în conformitate cu prevederile prezentei Hotărâri, cu informarea Comisiei Naţionale a Pieţei Financiare.

3. Societățile de registru nu sunt în drept să perceapă alte plăți decât cele stipulate în Lista serviciilor și a prețurilor percepute pentru serviciile prestate.

4. Se abrogă Hotărârea Comisiei Naţionale a Pieței Financiare nr. 54/1/2012 cu privire la aprobarea mărimii prețurilor maximale ale serviciilor prestate de către persoanele ce dețin autorizație de societate de registru (Monitorul Oficial al Republicii Moldova, 2013, nr. 36 – 40, art. 167).

5. Prezenta Hotărâre intră în vigoare din data publicării în Monitorul Oficial al Republicii Moldova.

**Dumitru BUDIANSCHI,**

**PREȘEDINTE**

**Anexă**

**la Hotărârea**

**Comisiei Naţionale a Pieţei Financiare**

**nr.\_\_\_\_ din \_\_\_\_\_\_\_\_\_\_ 2025**

**CUANTUMUL**

**maxim al taxelor pentru serviciile prestate de către societatea de registru**

**I. Cuantumul maxim al taxelor pentru**

**serviciile acordate persoanelor înregistrate în registrul acționarilor**

**1.** Pentru o operaţiune de aplicare/ridicare a restricțiilor/gajului asupra acțiunilor în Sistemul informaţional de evidenţă a drepturilor de proprietate asupra acţiunilor (în continuare – Sistemul informațional/registrul acționarilor), în alte cazuri decât la cererea Comisiei Naţionale a Pieţei Financiare (în continuare – CNPF), a organelor de drept, a organelor fiscale sau a altor persoane împuternicite de legislație, se stabileşte un preţ de până la 50 lei. Gajul se aplică în temeiul extrasului din Registrul garanțiilor reale mobile al Ministerului Justiției.

**2.** Pentru o operaţiune de modificare a datelor din contul personal al acționarului (schimbarea denumirii/numelui, a documentului de identitate, a datelor bancare) se stabileşte un preţ de până la 30 lei pentru persoana fizică şi de până la 100 lei pentru persoana juridică.

**3.** Pentru înregistrarea transferului direct de proprietate asupra acțiunilor:

3.1. în cazul donației între soți, rude, afini de gradul I și II inclusiv, se stabileşte un preţ de 0,2 la sută de la valoarea contractului, dar nu mai puțin de 10 lei și nu mai mult de 1 000 lei de la donator;

3.2. în cazul tranzacțiilor de retragere obligatorie a acționarilor minoritari, se stabilește un preț de 0,6 la sută din valoarea fiecărui transfer, dar nu mai puțin de 50 lei și nu mai mult de 1 000 lei de la ofertant per retragere din fiecare cont;

* 1. în cazul moştenirii se stabileşte un preţ de până la 10 lei.
  2. în alte cazuri de transfer direct, inclusiv alte donații decât cele specificate în pct. 3.1., se stabileşte un preţ de 0,3 la sută de la valoarea transferului, dar nu mai puțin de 150 lei și nu mai mult de 5 000 lei de la fiecare parte implicată în tranzacţie, cu eliberarea gratuită a extraselor privind retragerea și înscrierea în cont a acțiunilor.

**4.** Pentru o operaţiune de transmitere (retragere) a acțiunilor în (din) custodie se stabileşte un preţ de până la 50 lei, cu eliberarea gratuită a extrasului din Sistemul informațional.

**5.** Pentru eliberarea extrasului din registrul acționarilor, în alte cazuri decât cele specificate în prezenta Hotărâre, se stabileşte, pentru persoanele fizice, un preţ de până la 50 lei, iar pentru persoanele juridice – un preţ de până la 100 lei. Pentru eliberarea extraselor în regim de urgenţă (în aceeași zi) se stabileşte un preţ dublu.

**6.** Extrasul din registrul acționarilor se va elibera gratuit persoanelor pensionate, persoanelor cu dizabilităţi și participanţilor la acţiuni militare.

**7.** Pentru eliberarea şi expedierea extrasului din registrul acționarilor se stabileşte un preţ prevăzut la pct. 5, plus costul serviciilor poştale.

**8.** Pentru efectuarea şi eliberarea copiilor pe purtători de hârtie a documentelor se stabileşte un preţ de până la 2 lei per pagină, iar pentru eliberarea copiilor scanate de pe documentele pe suport de hârtie, se stabilește un preț de până la 1 leu per pagină.

**9.** Plata pentru întocmirea şi eliberarea listei acționarilor în conformitate cu prevederile legislaţiei se stabileşte în funcţie de numărul de acționari înregistrați în registrul acționarilor emitentului, după cum urmează:

|  |  |
| --- | --- |
| **Numărul de acționari, unități** | **Preţ de până la, lei** |
| până la 100 | 300 |
| de la 101 | 300+0,5 pentru fiecare acționar ce depăşeşte numărul de 100 |

**II. Cuantumul maxim al taxelor pentru serviciile acordate emitentului**

**10.** Cuantumul plăţii lunare de abonament pentru ţinerea registrului acționarilor, cu excepţia registrelor acționarilor fondurilor de investiţii nemutuale şi pentru privatizare, se stabileşte în funcţie de numărul de acționari, după cum urmează:

|  |  |
| --- | --- |
| **Numărul de acționari, unităţi** | **Preţ de până la, lei** |
| până la 50 | 400 |
| 51 – 100 | 500 |
| 101 – 300 | 700 |
| 301 – 500 | 900 |
| 501 – 700 | 1 300 |
| 701 – 1 000 | 1 700 |
| 1001 – 1 500 | 1 800 |
| 1501 – 2 000 | 2 200 |
| 2001 – 3 000 | 3 000 |
| de la 3 001 | 3 000+0,2 pentru fiecare acționar  ce depăşeşte numărul de 3 000 |

**11.** În plata lunară de abonament, conform pct. 10, se includ serviciile pentru formarea registrului acționarilor, întocmirea şi eliberarea listei acționarilor pentru adunarea generală a acţionarilor (o dată pe an), evidenţa documentelor pe purtători de hârtie, verificarea corectitudinii documentelor cu privire la ţinerea registrului acționarilor, verificarea corectitudinii informaţiei introduse în registrul acționarilor, asigurarea protecţiei informaţiei din registrul acționarilor de acces nesancţionat, testarea şi arhivarea, în mod regulat, a bazei de date a registrului acționarilor pe suport electronic, copierea, în mod regulat, a bazei de date a registrului acționarilor pe suport electronic şi asigurarea existenţei a nu mai puţin de 2 copii a bazei de date, confruntarea cu emitentul a balanţei acţiunilor ei, păstrarea, pe termenul prevăzut de actele normative ale CNPF, a arhivei documentelor aferente emitentului și a registrului acționarilor, ordonate conform cerințelor arhivei de stat.

**12.** Plata pentru întocmirea şi eliberarea listei acționarilor care au dreptul să participe la adunarea generală extraordinară a acţionarilor, inclusiv a listei cu modificările operate până la data ţinerii adunării generale a acţionarilor, se stabileşte conform pct. 9.

**13.** Pentru introducerea informaţiei privind restructurarea emisiunii anterioare prin modificarea valorii nominale a acțiunilor, prin fracționarea și consolidarea acțiunilor sau efectuarea emisiunii suplimentare de acțiuni, se stabileşte un preţ de până la 1 000 lei.

**14.** Pentru operaţiunea de deschidere a contului, inclusiv și de modificare a datelor din contul de evidență al emitentului (schimbarea denumirii, a documentului de identitate, a datelor bancare) se stabileşte un preţ de până la 200 lei.

**15.** Pentru perfectarea şi prezentarea extrasului operaţional privind operaţiunile înregistrate în registrul acționarilor sau a listei deţinătorilor a 5 la sută şi mai mult din numărul total de acțiuni ale unui emitent, se stabileşte un preţ de până la 100 lei, plus 15 lei pentru fiecare pagină adăugătoare.

**16.** Pentru perfectarea şi prezentarea informaţiei privind preţul mediu al acțiunilor tranzacţionate se stabileşte un preţ de până la 150 lei.

**17.** Pentru efectuarea şi eliberarea copiei documentelor se stabilesc preţuri conform pct. 8.

**18.** În cazul fondurilor de investiţii nemutuale şi pentru privatizare, se vor încasa plăţile doar pentru serviciile efectiv prestate în temeiul solicitării administratorului procedurii de lichidare/comisiei de lichidare.

**19.** Pentru transferul registrului acționarilor altei societăţi de registru sau persoanei împuternicite de legislaţie se stabilesc următoarele preţuri:

19.1. pentru un exemplar al versiunii imprimate a listei acționarilor la data transmiterii registrului – plata conform pct. 9;

19.2. pentru lista restricțiilor menținute – de până la 100 lei;

19.3. pentru un extras operaţional privind operaţiunile înregistrate din data formării registrului – de până la 100 lei plus 10 lei pentru fiecare pagină adăugătoare;

19.4. pentru registrul de evidenţă a gajului valorilor mobiliare – de până la 50 lei;

19.5. pentru eliberarea unei copii pe suport durabil a informaţiei referitoare la înscrierile din Sistemul informațional – de până la 300 lei;

19.6. pentru pregătirea şi sistematizarea documentelor conform cerințelor arhivei de stat, cu întocmirea actului de primire-predare a acestora – de până la 1 000 lei pentru primul dosar, plus până la 200 lei pentru fiecare dosar adăugător ce conţine un volum de până la 100 file;

19.7. pentru păstrarea după rezilierea contractului a bazei de date în Sistemul informațional – de până la 800 lei;

19.8. pentru copiile pe purtători de hârtie ale documentelor referitoare la problemele existente nesoluţionate, care se transmit, păstrate după rezilierea contractului – de până la 2 lei per pagină.

**III. Cuantumul maxim al taxelor pentru alte serviciile acordate de societatea de registru**

**20**. Pentru perfectarea informațiilor și a rapoartelor la cererea clientului, altele decât cele generate, în mod automat, din Sistemul informațional, se stabileşte un preţ de până la 100 lei pentru persoană fizică și până la 500 lei pentru persoană juridică.

**21.** Plata pentru desfășurarea activităților conexe, conform Legii nr. 171/2012 privind piața de capital, se stabilește detaliat în contractul de prestare a serviciului, potrivit negocierilor între părți (registrator – client). Fiecare plată se efectuează în temeiul actului/raportului aferent serviciului prestat.